钦定古今图书集成/理学汇编/学行典/第131卷 > 二程子全书 > 《主敬》
## 钦定古今图书集成/理学汇编/学行典/第131卷 > 二程子全书 > 《主敬》

程子曰：“诚则无不敬，未至于诚，则敬然后诚。”　或问
敬。曰：“主一之谓敬，何谓一？”曰：“无适之谓一，何以能见
一而主之？”曰：“齐庄整饬，其心存焉，涵养纯熟，其理著
矣。　君子主敬以直其内，守义以方其外，敬立而内
直，义形而外方，义形于外，非在外也。敬义既立，其德
盛矣，不期大而大矣，德不孤也。无所用而不周，无所
施而不利，孰为疑乎？”　敬则虚静，而虚静非敬也。
不敬则私欲万端生焉。害仁，此为大　敬胜百邪，
涵养须用敬，进学则在致知，　所守不约，则泛然而
无功。约莫如敬，　君子之遇事，一于敬而已矣。简细
故以自崇，非敬也；饰私智以为奇，非敬也。　发于外
者谓之恭，有诸己者谓之敬。　或谓张绎曰：“吾至于
闲静之地，则洒然心悦，吾疑其未善也。”绎以告程子，
程子曰：“然。社稷宗庙之中，不期敬而自敬，是平居未
尝敬也。使平居无不敬，则社稷宗庙之中何敬之改
修乎？然则以静为悦者，必以动为厌。方其静时，所以
能悦静之心又安在哉？”　或问：“独处夜行而多惧心，
何也？”程子曰：“烛理不明也。明理则知所惧者皆妄”，又
何惧矣？知其妄而犹不免者，气不充也，敬不足也。
“天德”云者，谓所受于天者未尝不全也。苟无污坏，则
直行之耳。或有污坏，则敬以复之耳。　天地设位而
《易》行乎其中，祗是敬也，敬则无闲断。